– Što se tiče nekakvog kredita u HBOR-u, ja odgovaram za Vladu, za članove Vlade i širi krug Vlade, o tome ne znam ništa i ne mogu znati ništa. To mi je potpuna novost. Ne mogu za takve stvari odgovarati. Ljudi vode privatne živote, imaju privatne aranžmane i ja ni na koji način na te stvari ne utječem – rekao je predsjednik Vlade Zoran Milanović prekjučer u Čakovcu i – slagao!

Brat mu sve priznao

Premijer je govorio o kreditu koji je tvrtka njegove šogorice Ivane Milanović – Miglu Autopraone dobila od HBOR-a krajem veljače 2012. godine, a Večernji list pouzdano zna da Zoran Milanović za taj kredit zna najmanje godinu dana.

Naime, novinari Večernjeg lista još su lani premijera pitali za kredit koji je njegov brat Krešimir Milanović dobio od te državne banke i tad nam je odgovoreno da nema govora ni o kakvu kreditu.

No od izvora bliskih predsjedniku Vlade doznajemo da je tada njegov brat ipak priznao da je tvrtka njegove supruge dobila kredit HBOR-a. Stoga kredit Miglu Autopraona, koji je otkrio ovaj tjedan Večernji list, nije nikakva novost premijeru Milanoviću. A nije na njega u međuvremenu ni zaboravio jer se o tom kreditu ponovno raspitivao prije dva mjeseca. Naši su nam izvori potvrdili da se premijer u jeku afere oko HBOR-ova kredita tvrtki Facta Vera, zbog kojeg je smijenio pomoćnika ministra financija Branka Šegona, raspitivao pitaju li novinari ponovno za kredit njegova brata kod te iste banke.

Iako je formalna suvlasnica Miglu Autopraona bila njegova šogorica, upućeni tvrde da je pravi suvlasnik bio upravo premijerov brat Krešimir, što pak on opovrgava. Ivana Milanović izašla je iz formalnog vlasništva Miglu Autopraona dva mjeseca nakon što je preko Centar banke dobiven kredit HBOR-a od 1,9 milijuna kuna.

Dvostruki kriteriji

Premijer je lagao i kad ga je Večernji list ponovno ovaj tjedan pitao o spornom kreditu. Na pitanja, među kojima je bilo i ono zna li za taj kredit, odgovorio na nam je preko glasnogovornika:

– Predsjednik Vlade RH nema saznanja o informacijama koje navodite.

Milanović je pak u slučaju kredita svoje šogorica ponovno primijenio dvostruka mjerila, čemu je inače, pokazalo se dosad, vrlo sklon.

U slučaju Šegon, u kojem je tvrtka u formalnom vlasništvu sina pomoćnika ministra dobila kredit od državne banke, to mu je bila siva zona u kojoj SDP-ovcima nije mjesto, a u slučaju Milanović, kad njegov brat i šogorica dobivaju kredit od te iste banke, to je za našeg premijera stvar privatnih života i privatnih aranžmana i tu nema ništa sporno.